## El director general de l’IVAJ felicita el Consell Valencià de la Joventut pel seu treball “incansable” per a representar la joventut valenciana

*** Amb motiu de la celebració del 40é aniversari de la seua creació, Vicente Ripoll destaca que el CVJ ha servit de “pont” entre la joventut i les institucions
* El CVJ es va fundar en 1983 i és una entitat membre del Consell de la Joventut d'Espanya**

El director general de l’Institut Valencià de la Joventut (IVAJ), Vicente Ripoll, ha felicitat el Consell Valencià de la Joventut (CVJ) pel seu 40é aniversari i ha destacat el treball “incansable” d’esta entitat per a representar la joventut valenciana durant estes quatre dècades.

Ripoll ha assenyalat el “suport continu i la dedicació a la joventut valenciana del CVJ des que es va fundar” i el seu “paper fonamental en el foment de la participació i la representació dels i les jóvens de la Comunitat Valenciana”.

Segons Ripoll, el CVJ “ha treballat incansablement per a ser un espai inclusiu i representatiu per a la joventut valenciana”, i “ha liderat” iniciatives innovadores, programes educatius i campanyes de conscienciació.

A més, “ha servit com a pont entre la joventut i les institucions, empoderant les persones jóvens, promovent activament els seus drets, necessitats i interessos”, ha apuntat.

Per al responsable de l’IVAJ, el compromís i el treball de la joventut valenciana “han sigut i continuaran sent la força impulsora per a dur a terme polítiques de joventut més pròximes i reals”. I és que, a parer seu, “no podem fer polítiques de joventut sense comptar-hi”.

**Consell Valencià de la Joventut**

El CVJ és el màxim òrgan de representació de les organitzacions de la joventut valenciana i l’interlocutor amb el Consell i les institucions públiques i privades en matèria de joventut. Es va fundar en 1983, mitjançant decret, i és entitat membre del Consell de la Joventut d’Espanya.

Com a plataforma plural i democràtica, el CVJ té quatre objectius fonamentals: defendre els interessos i els drets de la joventut, fomentar l’associacionisme juvenil, representar el moviment associatiu juvenil valencià i col·laborar amb la Generalitat en l’elaboració de les polítiques de joventut.

Fecha: 03/12/2023